Ét minut efter at ambulanceredderne ved midnatstid loggede på deres nye beredskabssystem, kørte den første officielle regionale udrykning. De nye ambulancer har dog været i drift siden den 24. marts, så hvis man har set en ambulance i løbet af den forgangne uge, har det været en af de nye ambulancer fra Region Nordjylland eller PreMed. -	Lørdag eftermiddag klokken 14 var der ikke flere Falck-ambulancer tilbage i det nordjyske gadebillede, så de nye ambulancer har kørt hele ugen, godt nok med Falck-ansatte bag rattet, forklarer Kenneth Lübcke, der er enhedschef i Region Nordjylland. Samme personale Klokken 00.01 var der så hverken Falck-ambulancer eller personale tilbage i Nordjylland. Langt størstedelen af ambulanceredderne fra Falck er trukket i en Region Nordjylland- eller PreMed-uniform, så selvom ambulancerne er nye, er meget af mandskabet det samme som hidtil. -	98 procent af alle medarbejderne er de samme, som tidligere kørte for Falck, forklarer Kenneth Lübcke. Han understreger, at borgerne ikke vil komme til at mærke, at ambulancekørslen fra den 1. april er i nye hænder. Regionsrådsformand lover lav responstid Regionsrådsformand Mads Duedahl (V) glæder sig over, at de nye ambulancer nu officielt kører rundt på vejene i Nordjylland. -	I dag kan vi fra regionens side sende 33 nye ambulancer ud på de nordjyske veje, og vi kan se frem til et rigtig godt apparat, der kommer til at fungere fra starten af, så det er en rigtig dejlig dag i dag, siger Mads Duedahl. Han forsikrer, at responstiden fremover bliver lav. -	Nordjyderne kan være trygge ved, at når de ringer, så kommer vi til tiden, slutter han.

Referat:
Den nordjyske ambulancekørsel overgik den 1. april fra Falck til Region Nordjylland og virksomheden PreMed.